Afghaanse vroue mag nie meer universiteit toe gaanAfghaanse vrouestudente staan Woensdag voor ‘n universiteit in Kaboel. (Foto: Wakil KOHSAR / AFP) Honderde jong vroue is Woensdag toegang tot Afghaanse universiteitskampusse geweier nadat die Taliban Dinsdagaand alle vroue by universiteite in Afghanistan verban het. Dié verbod volg nadat die Taliban in Augustus verlede jaar aan bewind gekom en hand en mond beloof het dat ’n herhaling van sy vorige wrede en onderdrukkende regering nie sou plaasvind nie. “Ons is gedoem. Ons het alles verloor,” het een vrouestudent egter Woensdag gesê waar talle vroue, geklee in hijabs, buite universiteite in die hoofstad, Kaboel, saamgedrom het nadat gewapende wagte hulle verhoed het om kampusse te betree. Afghaanse manstudente het ook hul skok uitgespreek oor die Taliban se verbod. “Dit wys net hul ongeletterdheid en gebrek aan kennis oor Islam en menseregte,” het ’n manstudent gesê. Neda Mohammad Nadeem, die minister vir hoër onderwys, het Dinsdag laat aangekondig dat vroue voortaan by universiteite verbied word. “Julle word almal ingelig om onmiddellik die bevel te handhaaf om die onderrig van vroue tot verdere kennisgewing op te skort,” het Nadeem gesê. Dié verbod volg minder as drie maande nadat duisende meisies en vroue oor die hele Afghanistan heen toegelaat is om universiteitstoelatingseksamens af te lê. Die meeste tienermeisies word egter al ’n geruime tyd verbied om skool te gaan. Die Amerikaanse regering het die Taliban se jongste verbod ten sterkste veroordeel. “Die Taliban kan nie verwag om ’n wettige lid van die internasionale gemeenskap te wees totdat hulle die regte van almal in Afghanistan respekteer nie. Hierdie besluit sal gevolge inhou vir die Taliban,” het Antony Blinken, die Amerikaanse minister van buitelandse sake, gesê. Antonio Guterres, sekretaris-generaal van die VN, se woordvoerder het gesê Guterres is “diep bekommerd”. “Die sekretaris-generaal herhaal dat die weiering van onderwys nie net die gelyke regte van vroue en meisies skend nie, maar ’n verwoestende uitwerking op die land se toekoms sal hê.” Universiteite is gedwing om nuwe reëls in te stel nadat die Taliban in Augustus verlede jaar aan bewind gekom het. Die nuwe reëls sluit in geslagsgeskeide klaskamers en ingange. Vrouestudente is tot nou toe ook net toegelaat om deur professore van dieselfde geslag óf ou dosente onderrig te word.